**Nagovor predsednika Državnega sveta Mitje Bervarja ob predstavitvi in razpravi ob izidu zbornika »Kdo so narodne manjšine v Sloveniji«**

(Državni svet, 20. februar 2015)

Spoštovani gospe in gospodje, spoštovana gospa urednica zbornika dr. Vera Kržišnik- Bukić, spoštovani predsednik g. Tahir Maličaj ter izdajatelji iz Zveze kulturnih društev konstitutivnih narodov in narodnosti nekdanje SFRJ v Sloveniji, spoštovani predsedujoči današnji razpravi dr. Ciril Ribičič, zbrani ugledni strokovnjaki in vsa zainteresirana javnost,

dovolite mi, da vas lepo pozdravim v dvorani Državnega sveta – drugega doma našega parlamenta.

Zelo me veseli, da predstavitev tematskega zbornika poteka v prostorih parlamenta, kjer se sprejemajo najpomembnejše zakonodajne odločitve. Te bodisi neposredno ali posredno vplivajo na življenje vseh prebivalcev Republike Slovenije med katere sodijo tudi pripadniki v naši ustavi nepriznanih narodnih manjšin. Prav o teh naših sodržavljanih, ki naj bi jih bilo v Sloveniji po podatkih okoli 210.000, govori pričujoči zbornik. Z njegovo izdajo pa dobiva naš družbeni prostor novo priložnost za razmislek in razpravo.

Poleg posebnega družbeno-ekonomskega položaja in posebnih kulturnih potreb, se pripadniki manjšinskih narodnih in verskih skupnosti v Sloveniji srečujejo z različnimi praksami. Zato je prav, da tej skupini naših sodržavljanov prisluhnemo in jim omogočimo, da predstavijo svoj pogled na njihov položaj ter da skupaj poiščemo ustrezne rešitve. To velja tudi za področje urejanja njihovih kolektivnih pravic. Podlaga za to je vzpostavitev trajnega medsebojnega in organiziranega dialoga. Eden od zelo pomembnih korakov k temu dialogu je bil narejen s sprejetjem deklaracije o položaju narodnih skupnosti pripadnikov narodov nekdanje SFRJ v Republiki Sloveniji leta 2011.

Na tej podlagi je Republika Slovenija na politični ravni jasno izrazila odgovornost in pripravljenost, da pomaga pri ustvarjanju pogojev za ohranjanje in nadaljnji razvoj identitete narodov, ki živijo na njenem ozemlju. Ti so nenehno razpeti med asimilacijo in integracijo, pri čemer se del prebivalstva žal premalo zaveda pozitivnih plati, ki jih s seboj nosi kulturna raznolikost. Slovenija je bogata ne le zaradi svojih naravnih lepot, ampak tudi zaradi raznolikih narodov, ki živijo na njenem ozemlju. Različne narodnostne identitete moramo razumeti kot obogatitev našemu okolju. Vsekakor je na tem področju ključna vloga organizacij civilne družbe, kajti da lahko manjšine aktivno sodelujejo, morajo biti aktivno vključene v okolje, v katerem živijo.

Spoštovani,

izid zbornika, ki zadeva vprašanja položaja pripadnikov narodov bivše skupne države SFRJ v Sloveniji, je lahko pomembna spodbuda za nadaljnje aktivnosti civilne družbe in predvsem nadaljevanje iskanja dialoga z državo. Državni svet RS je v pomembnem delu zastopnik civilne družbe na zakonodajni ravni, zato so naša vrata odprta za pobude, ki jih v javni prostor prinašajo društva in organizacije. Na ta način se trudimo - v skladu z našimi ustavnimi pristojnostmi - širiti prostor demokratičnega dialoga in višati raven politične kulture. Odnos do manjšin pa je zagotovo najbolj zanesljiv lakmusov papir stopnje politične kulture vsake demokracije.

Hvala za besedo.